'ନିରସ୍ତ୍ର ସୈନିକ' ଉପରେ ସର୍ବଦଳୀୟ ବୈଠକରେ ରାହୁଲଙ୍କୁ ପାଠ ପଢାଇଲେ ଶରଦ ପାଓ୍ବାର - Prameya News7\n'ନିରସ୍ତ୍ର ସୈନିକ' ଉପରେ ସର୍ବଦଳୀୟ ବୈଠକରେ ରାହୁଲଙ୍କୁ ପାଠ ପଢାଇଲେ ଶରଦ ପାଓ୍ବାର\nନୂଆଦିଲ୍ଲୀ ୧୯।୦୬ଃ କଂଗ୍ରେସର ପୂର୍ବତନ ସଭାପତି ରାହୁଲ ଗାନ୍ଧୀଙ୍କୁ ଲଦାଖର ଗଲଓ୍ବାନ ଘାଟିରେ ସୈନିକଙ୍କୁ ନିରସ୍ତ୍ର ଭାବେ ପଠାଇବା ବୟାନ ଉପରେ ସାଥୀ ଦଳରୁ ହିଁ ଉପଦେଶ ମିଳି ଯାଇଛି। ମହାରାଷ୍ଟ୍ରରେ କଂଗ୍ରେସ ଏବଂ ଶିବସେନା ସହିତ ମିଶି ସରକାର ଚଳାଉଥିବା ରାଷ୍ଟ୍ରବାଦୀ କଂଗ୍ରେସ(ଏନସିପି)ର ସଭାପତି ଶରଦ ପାଓ୍ବାର ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ସହିତ ସର୍ବଦଳୀୟ ବୈଠକରେ ଏହି ପ୍ରସଙ୍ଗ ଉଠାଇଛନ୍ତି।\nଦେଶର ପ୍ରତିରକ୍ଷା ମନ୍ତ୍ରୀ ରହି ସାରିଥିବା ଶରଦ ପାଓ୍ବାର କହିଛନ୍ତି ଯେ, ସୈନିକ କେବେ ଏବଂ କେଉଁଠିକୁ ଅସ୍ତ୍ର ଶସ୍ତ୍ର ସହିତ ଯିବେ ଏବଂ କେଉଁଠି କି ଯିବେ ନାହିଁ, ଏହା ଅନ୍ତରାଷ୍ଟ୍ରୀୟ ରାଜିନାମା ଅନୁଯାୟୀ ସ୍ଥିର ହୋଇଥାଏ। ତେଣୁ ଏମିତି ସମ୍ବେଦନଶୀଳ ପ୍ରସଙ୍ଗରେ କିଛି କହିବା ଆଗରୁ ଲୋକଙ୍କୁ ସାବଧାନ ରହିବା ଉଚିତ୍ ବୋଲି ପାଓ୍ବାର ବୈଠକରେ କହିଛନ୍ତି। ବଡ କଥା ଏହା ଯେ, ପାଓ୍ବାର ନିଜେ ଦେଶର ପ୍ରତିରକ୍ଷା ମନ୍ତ୍ରୀ ରହି ସାରିଛନ୍ତି ଏବଂ ଯେତେବେଳେ ସେ ଏହା କହୁଥିଲେ, ସେହି ସମୟରେ କଂଗ୍ରେସ ଅଧ୍ୟକ୍ଷ ସୋନିଆ ଗାନ୍ଧୀ ବୈଠକରେ ଥିଲେ।\nକେରଳର ଓ୍ବାୟନାଡରୁ ସାଂସଦ ରାହୁଲ ଗାନ୍ଧୀ ଗୁରୁବାର ଏକ ଭିଡିଓ ସନ୍ଦେଶ ଟ୍ବିଟ୍ କରି ଭାରତ ସରକାରଙ୍କ ଉପରେ ଗମ୍ଭୀର ଆରୋପ ଲଗାଇଥିଲେ। ସେ ଦାବି କରିଥିଲେ ଯେ, ଗଲଓ୍ବାନରେ ସୈନିକଙ୍କୁ ନିରସ୍ତ୍ର କରି ପଠାଇ ଦିଆଗଲା ଯାହାର ପରିଣାମ ସେମାନଙ୍କୁ ନିଜର ଜୀବନ ଦେବାକୁ ପଡିଛି। ସେ ପ୍ରଶ୍ନ କରିଥିଲେ ଯେ, ୨୦ ସୈନିକଙ୍କ ବୀରଗତି ନେଇ ଦାୟୀ କିଏ ?\nଚୀନର ଧୋକାକୁ ନେଇ ସର୍ବଦଳୀୟ ବୈଠକ\nଚୀନର ଧୋକା ଭାରତକୁ ବିଚାର କରିବାକୁ ବିବଶ କରି ଦେଇଛି ଯେ, ଏବେ ଏହି ପଡୋଶୀ ପ୍ରତି ଆମ ନୀତି ବଦଳାଇବାର ସମୟ ଆସି ଯାଇଛି କି ? କଣ ଆମ ସୈନିକଙ୍କ ପ୍ରତି ହୋଇଥିବା ବର୍ବରତାପୂର୍ଣ୍ଣ ହମଲା ବିରୋଧରେ ଏମିତି କୌଣସି କାର୍ଯ୍ୟାନୁଷ୍ଠାନ ନିଆଯିବା ଦରକାର ଯେମିତି ଚୀନକୁ କଡା ସନ୍ଦେଶ ମିଳିବ ? ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଦ୍ବାରା ଆହୂତ ସର୍ବଦଳୀୟ ବୈଠକରେ ଏହି ଗମ୍ଭୀର ପ୍ରଶ୍ନ ଉପରେ ବିସ୍ତୃତ ଆଲୋଚନା ହେଉଛି। ଏହି ବୈଠକରେ ୨୦ ଦଳର ପ୍ରମୁଖ ସାମିଲ ହୋଇଛନ୍ତି।
